
  О Б Щ И Н А   -    К Ъ Р Д Ж А Л И

Приложение 1
ОТЧЕТ
ЗА ИЗПЪЛНЕНИЕ НА ПРОГРАМА ЗА РАЗВИТИЕ НА ТУРИЗМА 
В ОБЩИНА КЪРДЖАЛИ ПРЕЗ 2023 ГОДИНА
Настоящият отчет се извършва на основание решение № 75 от 27.04.2023 г. на Общински съвет -  Кърджали, във връзка с ежегодно отчитане на изпълнението на Програма за развитие на туризма в Община Кърджали, изготвен в съответствие с чл. 6, ал. 1 от Правилника за дейността на Консултативния съвет по туризъм към Община Кърджали и чл. 12, т. 1 от Закона за туризма. 
На свое редовно заседание, провело се на 08.03.2024 г. Консултативният съвет по въпросите за развитие на туризма на територията на общината, одобри отчета, съгласно чл.13, ал.6, т.1 от Закона за туризма.

          Информация за туристическите посещения в общината се отчита за: 
- Археологически комплекс Перперикон, като за 2023 г. посетителите са – 35 000 души, като постъпленията от входна такса са в размер на 131 321,00 лв., които се изразходват за издръжка, подобряване и популяризиране на комплекса.
- Регионален исторически музей, като за 2023 г. посетителите са – 11 952 души, като постъпленията са в размер на 44 253,00 лв.
- нощувките в местата за настаняване на територията на община Кърджали са 69 698, а постъпленията са в размер на 84 278,00 лв.
Проблем е отчитането на посещенията на безплатните туристически маршрути и атракции, тъй като не са собственост на общината и не се събират такси. 
В резултат на заложените цели и приоритетни дейности в Програмата за развитие на туризма за 2023 г., бяха осъществени инициативи, мероприятия и събития, както следва: 

Приоритетна дейност 1. Изграждане и поддържане на инфраструктурата, обслужваща туризма на територията на общината, включително местните пътища до туристически обекти.
Изготвен Технически проект на Път KRZ1285 / I – 5/ Кърджали – Енчец – Бленика – Дъждовница – участъка от км. 2+427 до км. 10+277 /от завоя преди моста до с. Дъждовница/
Приоритетна дейност 2. Изграждане и функциониране на общински туристически информационни центрове и организация на информационното обслужване на туристите.
През 2023 г. в Културно - информационния туристически център в Кърджали работеше един експерт, който събираше и поддържаше актуална информация за туристическото предлагане в общината. Чрез съвместната работа на центъра, Министерство на туризма и останалите ТИЦ-ове в страната се осигури информация за значимите събития провеждани в сферата на туризма и Община Кърджали активно участва в мероприятия с цел представяне на общината, като туристическа дестинация.  Специалистът от Културно - информационния туристически център - Кърджали следеше и подаваше актуална информация за обновяване на web-сайта на центъра.  Посещението  на Културно - информационния туристически център - Кърджали през 2023 г. е:

	 
	Уникални посетители
	Брой посещения
	Страници
	Хита
	Използван трафик

	Traffic viewed *
	26,840
	36,238
	96,076
	993,323
	


Приоритетна дейност 3. Изграждане и поддържане на туристически обекти, които са общинска собственост или за които правото за ползване и управление е предоставено на общината.
В края на 2023 г. приключи изграждането на посетителски център ,,Перперикон”, който се реализира по проект ,,Древните Родопи и Егея - Културен коридор в подкрепа на развитието на региона”, по Инвестиционен приоритет 6 ,,Съхраняване, опазване, популяризиране и развитие на природното и  културното наследство” на Програмата за трансгранично сътрудничество ИНТЕРРЕГ V-A Гърция-България 2014-2020 год. Предстои оборудване и обзавеждане на центъра. 
С реализирането на проекта Археологически комплекс ,,Перперикон” ще се превърне в още по-привлекателна туристическа атракция, което ще спомогне за развитието на устойчив туристически продукт и разнообразяване на туристическата дестинация в трансграничния регион.
Също така, през 2023 г. продължи работата за археологически проучвания по консервация и реставрация на АК Перперикон, като за целта бяха осигурени 150 хил. лв. от общинския бюджет.
· Почистване и поддръжка на озеленените площи, на парковете и на пространствата около туристическите обекти.
Община Кърджали за поредна година се включи в националната кампания „Да изчистим България заедно“, която се проведе на 16 септември. Мащабната доброволческа инициатива бе под надслов „Готови сме!“ и целеше да насърчи отговорното отношение и поведение за създаване на една по-чиста и красива среда за живот.  В тази връзка, Община Кърджали призова жителите на града и на населени места в общината, ръководствата на учебни заведения, учреждения и институции, фирми и предприятия да вземат активно участие в почистването на обществените територии и на замърсените зони в населените места. 
На 18 март по повод Световния ден на рециклирането родители и деца от гр. Кърджали се включиха в почистването на парковете в града. Инициативата се организира съвместно с Ротари клуб Кърджали и Общински съвет по наркотични вещества. Инициативата бе под надслов „Промяната си ти  - бъди активен! Да изчистим парковете на град Кърджали!” 
За периода от месец април до средата на октомври, благодарение на активните граждани, училища, детски градини, предприятия и организации, община Кърджали предаде над 10 тона пластмасови бутилки. 
Приоритетна дейност 4. Организиране на събития и мероприятия с местно и национално значение, които допринасят за развитието на туризма.

Инициатива „Мултикултурният град“
С фото изложбата „Очите на Родопите”, съдържа 60 творби дело на фотографите от БНР – Радио Кърджали Мехмед Реджеб и Георги Аргиров – Арго, на 9 май в Арт галерия „Кръг” бе открито 16-то издание на Инициативата „Мултикултурният град”, на която присъстваше и генералният директор на БНР Милен Митев. И двамата са доказани професионалисти в сферата на художествената, рекламната и дигиталната фотография, уеб- и графичен дизайн, аудио- и видео реклама с 68 хил. последователи на уеб страницата ArgoStars.
С две събития Инициативата „Мултикултурният град“ отбеляза Световния ден на културното многообразие за диалог и развитие 21 май. Материали от дългогодишно изследване на Арт движение Кръг в партньорство с експерти, илюстрирано с архивни документи, фотоси и текстове за еврейската общност в Кърджали, бе представено в арт галерия „Кръг“ по повод 80 години от спасяването на българските евреи и почит към паметта на 11 343 жертви от Беломорска Тракия, Вардарска Македония и гр. Пирот. Серия атрактивни пана с документи, текстове и фотографии показаха силното присъствие на малката еврейска общност в икономическия, културния и обществения живот на града. 
Второто събитие, по повод Световния ден на културното многообразие за диалог и развитие, бе маркиране и подставяне на паметен знак на новата улица, която носи името на поета, интелектуалец, мемоарист, общественик и почетен гражданин на Кърджали Давид Овадия. Той  е и сред учредителите на Клуба за гласност и преустройство в България, които първи афишират подкрепата за човешките права и гражданските свободи у нас на 3 ноември 1988 г., където сред членовете са хора като д-р Желю Желев, Радой Ралин, Блага Димитрова и Борис Димовски. През 1984 г. става почетен гражданин на Кърджали.Автор е и на 14 книги с поезия. 
В рамките на Месеца на Испания в Кърджалии като част от програмата на „Мултикултурният град“ в Арт Галерия Кръг бе представена възпоменателната изложба „Най-дългото пътуване. Първата обиколка на Земята“, която съдържа 15 композиции с фотоси и информация за експедицията, ръководена от Фернандо Магелан 
 Месец на Испания в Кърджали
На 2 май 2023 г. с пищно тържество от танци, поетичен рецитал и песни, изпълнени на испански от възпитаници на СУ „П. Р. Славейков” официално бе открит месеца на Испания в Кърджали. В програмата на  „Месеца на Испания в Кърджали“ бяха включени още конкурс  за създаване на дигитален продукт "Почувствай Испания",  маскарад  на тема „Творчеството на Сервантес - Дон Кихот“, конкурс за най-добър костюм на Дон Кихот, Дулсинея или друг герой, мобилни изложби на произведения на изкуството, предоставени от Посолството на Испания в София, кулинарно пътешествие „Испанско ядене ти приготви и в конкурса сили премери". Като част от програмата участва и посланикът на Кралство Испания в България н.пр. Алехандро Поланко. Заедно с посланик Поланко тук пристигнаха и Хайоне Серейхо - заместник ръководител на мисия, Роберто Хуан Руис - търговски съветник и Тереса Муньос - главен секретар, Отдел „Образование“. Идеята на това мероприятие бе с тези посещения културните и икономическите връзки с Кърджали да се развият още повече и да се създадат механизми за взаимна работа. Бяха проведени срещи на търговския аташе с местния бизнес. С екипа на н.пр. Алехандро Поланко бяха обсъдени възможности за продължаване на сътрудничеството в различните сфери на икономиката, културата, туризма и спорта. Кулминацията на програмата бе концерт, включващ открити уроци по фламенко, бачата и зумба,  огнено шоу и др.
Месец на Турция в Кърджали
С изложбата „Заедно на един мост”, включваща фотоси на фотографи от Клуба "От черно до бяло" и рисунки на млади художници от Школата по изобразително изкуство към ОДК Кърджали, и ученици от училището по изящни изкуства "Хасан Риза" в Одрин, бе открит Месеца на Турция в Кърджали. Месецът на Турция в Кърджали включваше богата културна, религиозна и творческа програма, която се организира съвместно с побратимени общини от Република Турция. Проведоха се прояви от побратимените общини от Одрин, Чорлу, Маниса. Представено бе изкуството Ебру, концерт на симфоничния оркестър от Тракийския университет и танца на дервишите. Проведени бяха делови срещи с бизнеса от тракийската част на Турция и Кърджали. Резултатът от срещите беше подписването на Протокол за сътрудничество между община Кърджали, община Одрин, работодателски организации от Кърджали и Търговско-промишлената палата в Одрин. По време на срещата представителите на работодателските организации от Кърджали и ТПП в Одрин се споразумяха да се провеждат регулярни срещи на ротационен принцип на 6 месеца, да се представят добри практики за осъществяване на съвместни проекти, обмяна на ноу-хау и информация, свързана с насърчаване и укрепване на търговските и икономическите отношения между страните, да бъдат организирани търговски изложения на местни производители на ротационен принцип в Кърджали и Одрин.
В рамките на Месеца на Турция в Кърджали стотици се насладиха на поп концерта на Баръш Тезджан и група „Румели” от Текирдаг. 

Последната десетдневка на Месеца на Турция в Кърджали беше посветена на турското кино. Филмите, осигурени от посолството на Р. Турция в България и Генералното консулство в Пловдив бяха прожектирани в новото кино „Арена”.  
Театрални фестивали
Девети  Национален етнофестивал „Кърджали – столица на толерантността 2023“ се проведе на 3 юни 2023г., където участие взеха над 20 групи, представящи различните етнически общности в България. Национален етнофестивал „Кърджали – столица на толерантността“ е включен в националния културен календар на Министерство на културата.
18 издание на „Фестивал на терлика” 
Празникът е неизменна част от Националния културен календар и от културната карта на Кърджали, символ на нишката, която свързва поколения и етноси в „плетка“ от партньорства на международни творци и изпълнители с местните общности. Като уникален местен феномен на междукултурното сътрудничество празникът се проведе на 7 октомври в Градската градина с участието на двама норвежки изпълнители с редица международни изяви– Кирил Кутин, пианист и Владимир Тодея, виолончелист, които свиреха на импровизираната сцена в Градската градина по терлици. 21 млади таланти от Кърджали и селата, както и юношески духов ансамбъл от 11 музиканти от Софийска област участваха в концертното събитие заедно с гостите от Норвегия. В Градската градината  бяха подредени стативи с разработки в стил стрийт арт, които мигайки красяха улиците на Кърджали и подсилваха духа и вдъхновението от фестивалната програма на открито в слънчевата октомврийска събота.
Фолклорен фестивал „Перпера 2023”
22 състава и над 400 танцьори от 16 градове в цялата страна превърнаха сцената на театър „Димитър Димов” в Кърджали във фолклорна приказка, представяйки танци от почти всички фолклорни областни в България по време на 8-то издание на фолклорния фестивал „Перпера 2023”. Те бяха от  районите на Пловдив, Стара Загора, Бургас, Поморие, Хасково, Харманли, Силистра, Горна Оряховица, Смолян, Златоград и от нашия регион – Кърджали, Момчилград, Крумовград, Джебел, Кирково, Бенковски. Фестивалът се организира със съдействието на Община Кърджали, от „Тракийско дружество -Димитър Маджаров”, Народно читалище “Тракия 2009”, „Тракийско младежко дружество“ и танцовият им клуб  „Хоротропци-Тракия”.
16-то издание - Европейски екологичен фестивал „Зелена вълна – 21 век” 2023
Прожекции на кратки документални екологични видеа/филми, специализирани продукции с образователна и превантивна цел за подготовка на населението за реагиране и обучение за индивидуални и колективни  мерки за защита при кризисни ситуации, причинени от природни бедствия,пожари, наводнения, аварии, терористични актове, пандемична обстановка, климатични промени. Филмите бяха на водещи европейски и български медии, институции и неправителствени организации, участвали в изданията на Европейския екологичен фестивал „Зелена вълна – 21 век“.
Документалните продукции  бяха с широко послание, насочено към забавянето на климатичните промени, устойчивото развитие, опазването на околната среда и борбата срещу природните бедствия и произтичащите от тях аварии. Разпространение на  информационни материали сред населението и училищата в община Кърджали. 
Кърджали стана част от 9-то издание на Международното рали за ретро и класически автомобили "Марица", което стартира от Пловдивския панаир. Общо 55 ретро и класически возила с екипажите им дефилираха по затворената част на бул. „България”

За поредна година община Кърджали организира Коледен базар с дървените коледни къщички, който допринесе за коледното и новогодишно настроение през декември. Той продължи от началото на декември до 6-10 януари на 2024 година. В разположените 15 къщички, приоритетно в тях бяха поканени местни производители на пчелни продукти, млечни продукти, лакомства и други. Част от коледните къщички бяха предоставени на училища и детски градини, за да могат да осъществят своите инициативи свързани с Коледа и Нова година.
Водно огледало
От 2 до 5 март се проведе Офроуд фест „Кърджали 4х4 2023”, който беше първият кръг от първенството „Bulgaria Trophy Challenge” и Националния Cross Country шампионат. Състезанието бе организирано от Автомобилната федерация на България и Община Кърджали имаше участници на под и на 6 години – деца на автомобилни състезатели.    В офроуд феста участваха 70 участници от пет страни - България, Гърция, Турция, Румъния и Казахстан.
· Провеждане на конференции, семинари, работни срещи, изнесени заседания, кръгли маси и други.
На 28 ноември се проведе среща на представителите от общините Кърджали и Маниса, които изразиха готовност за надграждане и разширяване на сътрудничеството в сферата на културата, туризма, спорта започнало през 2021 г. с реализирането на проект „Култура без граници“, финансиран от Европейския съюз по грантова схема „Дейности за побратимяване между Турция и Европейския съюз“. Коментирани бяха конкретни стъпки за развитие на отношенията  в сферата на туризма чрез  рекламни кампании, които да популяризират културни  забележителности в двата региона. Беше отправена покана от страна на представителите на община Маниса за участие в Международния фестивал Месир  на 25-членна фолклорна група от Кърджали  и официална делегация от общината. Фестивалът се провежда в края на април, в него участват екипи от над 14 държави и през 2024 г. ще бъде  484-тото му издание. В този фестивал са участвали самодейци от читалище „Родопски фар“, НЧ “Юмер Лютви“, групите „Букет“ и „Достлар“. В своеобразния фестивал на приятелството, който ще се проведе в община Кърджали през 2024 г. ще бъдат поканени да участват и побратимени общини от Турция и другите съседни държави. 
Приоритетна дейност 5. Провеждане на проучвания, анализи и прогнози за развитието на туризма в общината
През 2023 г. продължи изпълнението на проект „Партньорското взаимодействие между местна власт и бизнес за подобрено местно икономическо развитие“, който се изпълнява от  Фондация „Микрофонд София” в партньорство с Община Кърджали по Договор за БФП BG05SFOP001-2.025-0032-С01, финансиран по Оперативна програма „Добро Управление” 2014-2020 г., съфинансиран от Европейския съюз чрез Европейския социален фонд. На база обобщените резултати от проведеното анкетно проучване, в което се включиха 228 граждани и представители на 40 предприятия в Община Кърджали,  екип от експерти разработи Анализ на възможностите за подобряване взаимодействието между бизнеса и местната власт в сферата на местно икономическо развитие на община Кърджали. На база този анализ се разработи Концепция за насърчаване на участието на бизнеса и гражданите в процесите на прилагане на местни политики, изпълнение и мониторинг.
Приоритетна дейност 7. Взаимодействие и членство на общината в туристически сдружения и в съответната организация за управление на туристическия район.
Развитие на трансгранично сътрудничество чрез участие в различни проекти и форуми.

На 27 април 2023 г. бе подписан Договор за побратимяване между общините Кърджали и Струмица, Р Северна Македония за дългосрочно сътрудничество в сферата на икономиката и бизнеса, в културата, туризма и образованието. 
Община Кърджали бе част от  надпреварата за Еко Отговорна Община на България 2023 организиран от BG Бъди активен с подкрепата на Национално сдружение на общините в Република България - НСОРБ, ЕКОПАК България АД, Асоциация на производителите на безалкохолни напитки в България и Фондация Кока Кола с участието на ОП “Паркинги, гаражи и зони за паркиране“, което с многобройните си инициативи, които предприе по разделно събиране на отпадъците, спортните празници, поставянето на шишеяд под формата на земното кълбо в парк „Простор“ по случай деня на Земята получи грамота и малка парична сума.
77 фото творби на автори от 16 страни гостуваха в Арт галерия КРЪГ. От 23 октомври до 17 ноември в Арт галерия КРЪГ беше представена селекция от най-добрите творби на  автори от България, Англия, Индия, Белгия, Руска федерация, Италия, Австрия, Испания, Китай, Ирландия, Саудитска Арабия, Естония, Оман, Люксембург, Франция, Полша.
Приоритетна дейност 8. Подобряване качеството на услугите, предлагани в общинските туристически обекти.   
Рекламата на туристическия потенциал на общината заемаше най-голяма част от програмата. Отчитайки ограничения финансов ресурс за реализация на рекламни дейности, Община Кърджали призова заинтересованите страни – туроператори, туристически агенти, Регионален исторически музей, хотелиери, ресторантьори и други имащи отношение към туристическите дейности в региона, да участват в реализация на рекламните дейности заложени в Програмата за развитие на туризма в Община Кърджали за 2023г. Отпечатани бяха допълнителни бройки  на съществуващите брошури, включващи всички туристически обекти на територията на Община Кърджали. Съвместно бяха предлагани услуги и условия за туризъм, развлечения, отдих на борси и изложения. Бяха направени публикации в различни списания, предоставени и разпространени рекламни материали на събития и форуми провеждани на територията на Общината, отразяване на ежедневна текуща информация; редовни участия в пресконференции; участия на медиите в по-големи прояви и мероприятия на общината, редовно отразяване на събитията свързани с туризъм в местната преса и телевизия. 

Предоставени бяха информационни материали на Министерство на туризма за ползване по време на участието им в различни туристически изложения.

 Във връзка с официални посещения на посланици и чуждестранни делегации, Регионален исторически музей обезпечи организацията по посещение на туристическите обекти в региона и осигуряване на подходящи рекламни материали.
Поставени са табла с имената на туристическите забележителности, маркировки, знаци и табели на ключови и подходящи места, улесняващи българските и чуждестранни туристи. 
През месец юни в Европейския парламента в Брюксел беше открита изложба, представяща хилядолетната история на Перперикон. Акцент в нея бе 4-метров макет на древния град. Експозицията включваше над 40 фотографии от археологически проучвания на Перперикон, както и на други важни за науката обекти.              
Атрактивно представяне на археологическите находки със съдействието на Регионален исторически музей – Кърджали.
На 13 май в Регионален исторически музей – Кърджали се проведе инициативата „Европейска нощ на музеите”, включваща безплатен достъп до всички експозиции; Изложба на тема: ,,Дарения и дарители. Фонд „Минералогия“ и Специално събитие: „Така са пишели предците“. На 19 юни пък започна инициативата „Лято в музея“, станала традиционна. В петдневното приключение се включиха ученици от СУ „Йордан Йовков“ – Кърджали. Децата се запознаха с величието на родния край – природните забележителности, минералите и лечебните растения. Специалистите от музея бяха подготвили увлекателни и образователни презентации с интересни факти, снимки и информация.
За реализацията на Програмата за развитие на туризма в община Кърджали  за 2023 година са разходени 84 000,00 лева.
Отчетът за изпълнението на Програма за развитие на туризма в Община Кърджали през 2023 г. е приет на заседание на Консултативния съвет по туризъм на 08.03.2024 г.
